Lekgotlana le kopiwa go fefogela dikopo
Mokhanselara wa Sedie kwa Maun, Rre Kaukapita Kaukapita, o kgaletse lekgotlana la kabo ditsha la Maun se a reng ke go baya kgaolo ya Maun Bophirima ka fa mosing mo ditlhabololong. Rre Kaukapita a re seo se dirwa ke gore lekgotlana leo le sega mealo ya ditsha tse disha kwa Maun Botlhaba fela, kwa a reng ditlhabololo tsotlhe di isiwa teng. O buile jalo fa a tshwaela mo pegong ya modulasetilo wa lekgotlana la kabo ditsha kwa Maun bosheng. Rre Kaukapita o ne a gwetlha ba kabo ditsha gore ba dire melao kwa Maun Bophirima gore ditlhabololo di oketsege. Modulasetilo wa lekgotlana la kabo ditsha la Maun, Rre Obusitswe Ntirelang, ene o ne a re o lebogela kgakolo eo, ebile a supa fa lekgotlana leo le le mo tirong ya go sega mealo ya ditsha kwa Maun Bophirima. A re tiro eo e bonya ka go bo maikaelelo ke go baya banni ba mo gare ga Maun ba ba amiwang ke phuduga go sutela ditlhabololo. O ne a supa fa go tlaa dirwa ditsha tsa bonno le tsa dikgwebo kwa dikgotleng tsa Moeti, Maphane le Botshabelo tse di welang kwa kgaolong ya Maun Bophirima. Rre Ntirelang o ne gape a begela khansele potlana ya Maun fa lekgotlana la kabo ditsha le le mo maitekong a go lwantsha tiego ya go bewa ga ditsha tsa bonno kwa Maun le metse e e mabapi. A re ba bakanoki ba kaboditsha ba tsweletse ka go dira mealo mo Maun, mme go solofetswe ditsha tsa bonno di ka tshwara makgolo a ferabongwe kwa Maun. A re ba solofetse ditsha di ka tshwara dikete tse tharo kwa Sexaxa. Le fa gontse jalo, Rre Ntirelang o ne a supa fa lekgotlana la kabo ditsha le babalelwa ke madiadia a tsa ba ba sekasekang boleng jwa lefatshe. A tlatsa ka gore kwa Sexaxa go na le kgwetlho ya gore lefatshe la bonno le filwe ba masimo ka jalo banni ba tshwanetse go fiwa phimolo dikeledi pele. Rre Ntirelang o ne a nankola fa kwa Sexaxa go na le baikopedi ba ditsha ba le 791, Maun ba le 24 000, mme Matlapana ba le 2 693. Mokhanselara wa Boyei, Rre Kebonyekgotla Ntlogelang, ene o ne a lebogela lekgotlana la kabo ditsha la Maun go tsaya kgato go begela khansele ka seemo sa kabo ya lefatshe kwa kgaolong, sengwe se se ntseng se sa dirwe ka lebaka.